**Δράση Εθελοντικής Αιμοδοσίας Γ. Γ. Αθλητισμού - ΕΚΕΑ - Το Χαμόγελο του Παιδιού**

**Στάδιο Ειρήνης και Φιλίας**

**Σάββατο και Κυριακή 21 και 22 Νοεμβρίου 2020**

Το Σάββατο 21 και την Κυριακή 22 Νοεμβρίου και ώρες 10.30-16.30, θα πραγματοποιηθεί στο Στάδιο Ειρήνης και Φιλίας, εθελοντική αιμοδοσία, για την αντιμετώπιση των εποχιακών ελλείψεων αίματος, λόγω της πανδημίας COVID-19.

Το Σ.Ε.Φ. παίρνει τη «σκυτάλη» για τη διοργάνωση της συγκεκριμένης δράσης, η οποία αποτελεί πρωτοβουλία της Γενικής Γραμματείας Αθλητισμού, σε συνεργασία µε το Υπουργείο Υγείας, το Εθνικό Κέντρο Αιμοδοσίας (ΕΚΕΑ) και τον Οργανισμό «Το Χαμόγελο του Παιδιού». Αρωγοί στην προσπάθεια αυτή στέκονται οι Δήμοι Πειραιά, Αγίας Βαρβάρας, Βάρης-Βούλας-Βουλιαγμένης, Περάµατος, Αλίμου, Σαλαµίνας, Ελληνικού-Αργυρούπολης, Κορυδαλλού, Νέας Σμύρνης, Καλλιθέας, Μοσχάτου-Ταύρου, Κερατσινίου-Δραπετσώνας, Χαϊδαρίου, Π. Φαλήρου και Γλυφάδας.

H ανάγκη για αίμα, η οποία δεν σταματά ποτέ, εντάχθηκε ως προτεραιότητα στη θεματολογία του καινοτόμου προγράμματος «Ζήσε Αθλητικά» του Υφυπουργείου Αθλητισμού.

Προτεραιότητα όλων είναι η εντατικοποίηση δράσεων αλληλεγγύης και κοινωνικής προσφοράς της αθλητικής οικογένειας της χώρας, που αναδεικνύουν τις βασικές αξίες οι οποίες διέπουν τον αθλητισμό ως κοινωνική έκφραση.

Όσοι ενδιαφέρονται και επιθυμούν, παρακαλούμε να καλέσουν στα τηλέφωνα 2132146716-26 από Δευτέρα 16/11 έως και Παρασκευή 20/11 και ώρες 09.00-15.00 για να προγραμματίσουν το ραντεβού τους, προκειμένου να αποφευχθεί ο συγχρωτισμός.

Στην οργάνωση των αιμοδοσιών τηρούνται όλα τα προβλεπόμενα πρωτόκολλα ασφαλείας, τα οποία συνοψίζονται ως εξής:

* Τηλεφωνικά ραντεβού, προκειμένου να αποφευχθούν φαινόμενα

συνωστισμού

* Θερμομέτρηση κατά την είσοδο των αιμοδοτών και αντισηψία στα

χέρια

* Χορήγηση του προβλεπόμενου από τον ΕΟΔΥ εξοπλισμού ατομικής

προστασίας (μάσκες, γάντια, αντισηπτικό) για το προσωπικό και τους

εθελοντές αιμοδότες που θα συμμετάσχουν

* Απολύμανση στις καρέκλες αιμοδοσίας σε κάθε αιμοδότη
* Τήρηση των αποστάσεων μεταξύ των καρεκλών αιμοληψίας, αλλά και

σε όλη την οργάνωση του χώρου

Σύμφωνα με ανάρτηση του gov.gr από το Σάββατο 14 Νοεμβρίου, οι Εθελοντές Αιμοδότες μπορούν να μετακινούνται για Αιμοδοσία, είτε με την Βεβαίωση κατ' Εξαίρεση Μετακίνησης Πολιτών επιλέγοντας τον κωδικό Β1, είτε με την αποστολή SMS με τον κωδικό 1 στο 13033.

Παρακαλούνται οι εθελοντές αιμοδότες να έχουν μαζί τους την ταυτότητά τους, καθώς και τον ΑΜΚΑ τους.

Η συγκέντρωση μονάδων αίματος θα πραγματοποιηθεί με τήρηση αυστηρών μέτρων ασφαλείας και υγιεινής στην Κινητή Μονάδα «ΟΔΥΣΣΕΑΣ» του Οργανισμού «Το Χαμόγελο του Παιδιού», η οποία θα βρίσκεται στον χώρο του Σταδίου Ειρήνης και Φιλίας (Λεωφ. Εθνάρχου Μακαρίου, Νέο Φάληρο).

Τέλος, καθ’ όλη τη διάρκεια της Δράσης, στον χώρο θα βρίσκεται υποστηρικτικά και η Κινητή Μονάδα Προληπτικής Ιατρικής του Οργανισμού. Αξίζει να αναφέρουμε ότι η συγκεκριμένη Μονάδα μαζί με τις τρεις Κινητές Ιατρικές Μονάδες του Οργανισμού αποτελούν βασικό εργαλείο στην υλοποίηση της Δράσης Προληπτικής Ιατρικής για παιδιά σε όλη την Ελλάδα που υλοποιεί «Το Χαμόγελο του Παιδιού». Η συγκεκριμένη Δράση έχει ξεκινήσει από το 2002 και από το 2018 πραγματοποιείται με την πολύτιμη υποστήριξη του ΟΠΑΠ.